《与董承君棋辄胜四筹作药名五言诗奉戏》
宋代·孔平仲

董子犷且狂，孔公孽更毒。文楸石棋子，白及黑对局。

预知子轻敌，锐胆坐看覆。一时罗列遍，先与推大腹。

欻如飞廉驱，窘若防风戮。馀兵尚百合，续断聊忽忽。

猛虎仗爪牙，中涂佯踯躅。嗟嗟草草甚，驱猪令迫逐。

直前无夷险，觱拨下子速。而我颇从容，莽草先设伏。

常山肆纵横，大戟挟长毂。威灵先震荡，巨胜侔破竹。

萧萧马鸣退，战血馀川谷。百步笑奔崩，独活嗟穷蹙。

萎蕤不复骋，销蚀神采缩。作诗诮伊棋，我壮知子曲。

作者简介：孔平仲，生于庆历四年（1044），字毅父，今峡江县罗田镇西江村人，政和元年（1111）病卒，终年六十八岁。《清江三孔集》四十卷中，平仲占21卷。